b'\n_START_ARTICLE_\nWilliam Cecil\n_START_PARAGRAPH_\nWilliam Cecil, 1. Burghleyn paroni (13. syyskuuta 1521 \xe2\x80\x93 4. elokuuta 1598) oli Englannin kuningattaren p\xc3\xa4\xc3\xa4neuvonantaja l\xc3\xa4hes koko Elisabet I:n valtakauden ajan. H\xc3\xa4n toimi Englannin valtionhoitajana kahdesti Edvard VI:n hallitessa 1550\xe2\x80\x931553 ja Elisabetin aikana 1558\xe2\x80\x931572._NEWLINE_William Cecilin is\xc3\xa4 toimi pieness\xc3\xa4 virassa Henrik VIII:n hovissa. Cecil varttui is\xc3\xa4ns\xc3\xa4 tilalla Stamfordissa ja opiskeli St. John\xe2\x80\x99s Collegessa Cambridgessa. Sielt\xc3\xa4 h\xc3\xa4n siirtyi opiskelemaan lakia Lontooseen. 1548 h\xc3\xa4net nimitettiin lordiprotektori Somersetin yksityissihteeriksi. Somersetin menetetty\xc3\xa4 asemansa Cecil joutui hetkeksi vankeuteen Toweriin, josta h\xc3\xa4n palasi takaisin neuvoston j\xc3\xa4seneksi._NEWLINE_Cecil nimitettiin 1550 valtiohoitajaksi. Kolme vuotta my\xc3\xb6hemmin h\xc3\xa4n sekaantui juoneen Lady Jane Greyn nostamiseksi valtaistuimelle, mutta oli lopulta ensimm\xc3\xa4isi\xc3\xa4, joka vannoi uskollisuutta uudelle kuningattarelle Maria I:lle. H\xc3\xa4n kuitenkin kielt\xc3\xa4ytyi aikaisemmasta virastaan protestanttisten sympatioidensa takia. Prinsessa Elisabetiin h\xc3\xa4n oli yhteydess\xc3\xa4 vuodesta 1550 alkaen, kun h\xc3\xa4nest\xc3\xa4 tuli t\xc3\xa4m\xc3\xa4n maiden tarkastaja. Marian kuollessa Cecil nousi uuden kuningattaren Elisabet I:n p\xc3\xa4\xc3\xa4neuvonantajaksi 20. marraskuuta 1558 ja pysyi virassa 40 vuotta ._NEWLINE_Cecil kuoli 4. elokuuta 1598 76-vuotiaana. H\xc3\xa4n ei koskaan j\xc3\xa4\xc3\xa4nyt el\xc3\xa4kkeelle, vaikka h\xc3\xa4nen poikansa Robert Cecil olikin viimeisin\xc3\xa4 vuosina ottanut huolehtiakseen useita is\xc3\xa4ns\xc3\xa4 teht\xc3\xa4vist\xc3\xa4.'